Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 3 Pv 256/12/6601	Banská Bystrica, 18.9.2012
EEČ : 2-45-172-2012

U Z N E S E N I E

Trestná vec:	obvinená XXXXX  
Prečin:	Ohrozovanie mravnej výchovy mládeže podľa § 211 odsek 1 písmeno b, odsek 3 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	 ktorého sa dopustila na tom skutkovom základe, že ako zákonná  zástupkyňa maloletej XXXXX, nar. XXXXX, tejto umožnila viesť záhaľčivý život v dôsledku čoho, ako žiačka Odborného učilišťa internátneho XXXXX, Moskovská 11, XXXXX, v školskom roku 2011/2012 v období od 05.09.2011 do 30.04.2012 v rámci povinnej školskej dochádzky vymeškala bez ospravedlnenia celkom 419 neospravedlnených vyučovacích  hodín, čím ju vystavila nebezpečenstvu spustnutia,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením vyšetrovateľa OR PZ OKP XXXXX ČVS:ORP - 318/2-OVK-BB-2012 z 02.05.2012 bolo podľa § 199 ods. 1 Tr. por. začaté trestné stíhanie za prečin  ohrozovania mravnej výchovy mládeže podľa § 211 ods. 1 písm. b/, ods. 3 písm. a/  Tr. zák. a dňa 28.06.2012 bolo   podľa § 206 ods. 1 Tr. por. uznesením za uvedený prečin vznesené obvinenie Eve Longauerovej, nar. XXXXX,  na tom skutkovom základe, ako je uvedené vo výrokovej časti uznesenia. 

	Po skončení skráteného vyšetrovania vyšetrovateľ PZ predložil na tunajšiu okresnú prokuratúru spisový materiál s návrhom na podanie obžaloby na obvinenú Evu Longauerovú.

	Po preštudovaní spisového materiálu som zistila, že  v predmetnej trestnej veci  u obvinenej Evy Longauerovej boli splnené zákonné podmienky na podmienečné zastavenie trestného stíhania podľa § 216 ods. 1 Tr. por. a preto som rozhodla v zmysle citovaného právneho ustanovenia.

	V prípravnom konaní bola k trestnej činnosti vypočutá obvinená XXXXX, ktorá  vyhlásila, že spáchala skutok, ktorý jej bol kladený za vinu a po zákonnom poučení  odoprela vypovedať. 

	Z výpovede XXXXX, ktorá bola súdom ustanovená za opatrovníčku maloletej  XXXXX vyplývalo, že  maloletá je vedená v evidencii sociálnej kurátorky od decembra 2011, kedy Odborné učilište internátne XXXXX, XXXXX, avizovalo jej záškoláctvo. S matkou maloletej bol vykonaný pohovor, pričom táto uviedla, že  dcéra  nemá žiadne problémy v škole s vyučujúcimi, ani so spolužiakmi. Vymeškané hodiny mala v dôsledku choroby. Neprospela z troch predmetov a jej vedomosti boli hodnotené priemernou známkou 2,75. Od mája 2012 XXXXX už chodila do školy pravidelne, plnila si svoje školské povinnosti. Čo sa týka hodnotenia odborného výcviku, bola manuálne zručná, ochotná plniť nariadenia vyučujúcich. 
 
	Z výpovede svedkyne XXXXX - triednej učiteľky XXXXX vyplývalo, že za prvý polrok školského roku 2011/2012 vymeškala bez ospravedlnenia spolu 179 vyučujúcich hodín. V mesiaci február 2012 vymeškala bez ospravedlnenia 92 vyučovacích hodín, v mesiaci marec 2012 vymeškala 109 neospravedlnených  vyučovacích hodín a v mesiaci apríl 2012  vymeškala 39 neospravedlnených  vyučovacích hodín. Od mesiaca máj 2012 XXXXX už riadne plnila povinnú školskú dochádzku.
 
	Svedok XXXXX - otec maloletej,  pokiaľ vypovedal, tak uviedol, že o záškoláctve dcéry sa  dozvedel až  z listu, ktorý prišiel zo školy.  Dovtedy o tom nevedel, nakoľko je ťažko zdravotne postihnutý, často navštevoval lekárov a  viackrát bol hospitalizovaný v nemocnici.   

	V spisovom materiáli sa nachádzali aj listinné dôkazy - oznámenia školy ohľadne  záškoláctva maloletej XXXXX a charakteristiky školy na ňu.

	V danom prípade bolo preukázané, že obvinená  nezabezpečila riadnu dochádzku dcéry do školy, v dôsledku čoho vymeškala bez ospravedlnenia v školskom roku 2011/2012  celkom 419 vyučovacích hodín.
 
V zmysle ust. § 216 ods. 1 Tr. por.  v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu, podmienečne zastaviť trestné stíhania, ak obvinený : 

a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,

b/ nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a 

c/ vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
 
Obvinená XXXXX vyhlásila, že spáchala skutok, za ktorý je stíhaná a dala súhlas  na podmienečné zastavenie trestného stíhania. 

Zo správy  Mestského úradu XXXXX vyplývalo, že  obv. XXXXX je slobodná, žije v spoločnej domácnosti  s  deťmi a so svojim druhom.  Toho času je bez pracovného pomeru, evidovaná na úrade práce, sociálnych vecí a rodiny ako uchádzačka o zamestnanie. Doposiaľ nebola riešená v priestupkovom konaní a nebola  súdom trestaná. 

S poukazom na tieto skutočnosti možno vyvodiť záver, že obvinená XXXXX splnila zákonné podmienky pre podmienečné zastavenie trestného stíhania .

Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

Vzhľadom na okolnosti prípadu a na osobu obvinenej  som jej určila skúšobnú dobu v trvaní 12 mesiacov. 

          Preto som rozhodla tak, ako je vyššie uvedené. 
Poučenie:
 Proti tomuto uzneseniu je prípustná sťažnosť, ktorú možno podať do troch dní od jeho oznámenia prostredníctvom tunajšej okresnej prokuratúry.
 O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

JUDr. Danica Hrabáčová
prokurátorka